Dié melk moet kinders nie drink nie, sê studie(Foto: Unsplash) Meeste kinders onder die ouderdom van vyf moet plantgebaseerde melk vermy, volgens nuwe gesondheidsriglyne oor kinders se drinkgewoontes. Dié nuwe riglyne kom van ŉ paneel van verskeie gesondheidsorganisasies soos die akademie van voedingswaarde en dieetkunde, die Amerikaanse akademie van pediatriese tandheelkunde, die Amerikaanse akademie van pediaters en die Amerikaanse hartorganisasie. Kinders moet ook nie dieetkoeldrank, gegeurde melk en suikerbelaaide drinkgoed drink nie. Hoeveel sap hulle drink, moet ook beperk word, sê dié riglyne. Plantgebaseerde melk sluit melk in wat afkomstig is van rys, kokosneut, hawermout en ander mengsels, met die uitsondering van gefortifiseerde sojamelk. Dié melkvariasies bevat nie die belangrikste voedingstowwe wat nodig is vir vroeë ontwikkeling nie. “In die laaste vyf tot tien jaar was daar toenemende belangstelling in plantgebaseerde melk. Al meer ouers begin dié soort melk te verkies om verskeie redes en daar is ŉ wanpersepsie dat dit dieselfde is as koeimelk of suiwelmelk, maar dit is nie die geval nie,” het Megan Lott, die adjunkdirekteur van Healthy Eating Research, wat gehelp het om die riglyne saam te stel, aan BBC gesê. Sy het gesê vorme van meeste plantgebaseerde melk bevat nie die belangrike voedingstowwe soos vitamien D en kalsium, wat kinders in die verskillende belangrike ontwikkelingsfase benodig nie. “Die riglyne maak wel uitsondering vir kinders met suiwelallergieë of met laktose-intoleransie, wat religieuse reëls het of wat in ŉ huis woon waar ŉ vegan dieet gevolg word. In so ŉ geval moet die ouer met ŉ dieetkundige of pediater gaan praat,” het Lott gesê. Behalwe daarvoor dat dié nuwe riglyne ouers waarsku oor plantgebaseerde melksoorte, word ander drankies ook uitgesonder wat liefs van kinders weggehou moet word. Dié drankies sluit lae-kilojoule drankies en drankies met geen kilojoules in. “Ons vind meer en meer kunsmatige versoeters word aan kinders bemark. Daar is nie navorsing oor die onderwerp wat toon dat dit kinders kan leed aandoen nie, maar daar is ook nie navorsing wat wys dat dit veilig is nie,” het Lott gesê. (Foto: Unsplash) Gaskoeldrank, suikerbelaaide drankies, versoete drankies en gegeurde melk moet ook nie op die spyskaart wees vir kinders jonger as vyf jaar oud nie. Lott het gesê dit is in dié stadium van kinders se lewe waar hulle smaakvoorkeure ontwikkel, so dit is belangrik om gesonde eet-en-drinkgewoontes vroeg te kweek. Wat sap betref het Lott gesê kinders jonger as een moet glad nie sap drink nie, terwyl kinders van een tot drie jaar oud nie meer as ŉ halwe koppie sap per dag moet drink nie. Kinders wat tussen vier en vyf jaar oud is moenie meer as ¾ koppie per dag drink nie. Wat moet kinders drink? MELK 0 tot 12 maande: Babas het slegs borsmelk of formulemelk nodig. Wanneer hulle ses maande oud is, kan hulle klein hoeveelhede water ook begin drink. 1 tot 2 jaar: Twee tot drie koppies volroommelk per dag. 2 tot 3 jaar: Nie meer as twee koppies afgeroomde of laevet melk per dag nie. 4 tot 5 jaar: Nie meer as 2½ koppies afgeroomde of laevet melk per dag nie. WATER 6 tot 12 maande: ½ koppie per dag. 1 tot 3 jaar: Een tot vier koppies per dag. 4 tot 5 jaar: 1½ tot vyf koppies per dag.